CELEX: 32015R0039
Language: mt
Date: 2015-01-13 00:00:00
Title: Regolament ta' Implimentazzjoni tal-Kummissjoni (UE) 2015/39 tat- 13 ta' Jannar 2015 li jirreġistra denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Focaccia di Recco col formaggio (IĠP)]

14.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 8/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/39
   tat-13 ta' Jannar 2015
   li jirreġistra denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Focaccia di Recco col formaggio (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 52(3)(b) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 50(2)(a) tar-Regolament (UE) Nru 1151/2012, l-applikazzjoni tal-Italja biex id-denominazzjoni “Focaccia di Recco col formaggio” tiddaħħal fir-reġistru ġiet ippubblikata f'Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Il-Portugall, ir-Renju Unit u l-kumpanija Fresh Gourmet Catering LLC stabbilita f'Dubai fl-Emirati Għarab Magħquda ddikjaraw li jopponu għar-reġistrazzjoni skont l-Artikolu 51(1) tar-Regolament (UE) Nru 1151/2012. Il-Kummissjoni analizzat id-dikjarazzjonijiet ta' oppożizzjoni mmotivati tal-Portugall u tar-Renju Unit u ġġudikathom bħala ammissibbli fis-sens tal-Artikolu 10 tar-Regolament (UE) Nru 1151/2012. Il-kumpanija Fresh Gourmet Catering LLC ġiet iġġudikata nieqsa minn interess leġittimu, u, b'konsegwenza ta' dan l-oġġezzjoni tagħha tqieset inammissibbli, skont l-Artikolu 51(1) ta' dak ir-Regolament.
            
         
               (3)
            
            
               Id-dikjarazzjonijiet ta' oppożizzjoni, f'isem żewġ klijenti (tal-ewwel ibbażat fil-Portugall u t-tieni fir-Renju Unit) ta' kumpanija Taljana li tinsab fiż-żona ġeografika u li tikkummerċjalizza l-prodott tagħha f'forma ffriżata, jirrigwardaw prinċipalment id-denominazzjoni u l-projbizzjoni tat-tisjir minn qabel, l-iffriżar qawwi u tekniki oħra ta' preservazzjoni.
            
         
               (4)
            
            
               Il-Kummissjoni, permezz ta' ittri bid-data tal-20 ta' Diċembru 2013, stiednet lill-Italja u l-Portugall fuq naħa u lill-Italja u r-Renju Unit fuq in-naħa l-oħra biex ifittxu ftehim bejniethom skont l-Artikolu 51(3) ta' dak ir-Regolament. B'konformità mal-artikolu imsemmi, l-Italja kkomunikat permezz tal-ittri tal-15 ta' April 2014, ir-rapport tagħha dwar l-aħħar parti tal-perjodu ta' konsultazzjoni. Billi ma sar l-ebda ftehim bejn dawn l-Istati Membri kollha fi żmien tliet xhur, il-Kummissjoni kellha ssolvi l-kwistjoni skont l-Artikolu 52(3)(b) ta' dak ir-Regolament.
            
         
               (5)
            
            
               Il-partijiet opponenti indikaw l-inċertezza ġuridika relatata mar-reġistrazzjoni tad-denominazzjoni “Focaccia di Recco col formaggio” bħala Indikazzjoni Ġeografika Protetta (IĠP) skont ir-Regolament (UE) Nru 1151/2012, billi l-Italja, permezz tad-Digriet Ministerjali tat-18 ta' Lulju 2000, li kien aġġornat l-aħħar fil-5 ta' Ġunju 2014, irreġistrat il-“Focaccia al formaggio di Recco” (denominazzjoni differenti minn dik proposta fir-reġistrazzjoni, għalkemm qed tirreferi għall-istess prodott) fil-“Lista nazzjonali tal-prodotti agro-alimentari tradizzjonali”. Minbarra l-koeżistenza mad-denominazzjoni “Focaccia al formaggio di Recco”, id-denominazzjoni “Focaccia di Recco col formaggio” mhijiex ikkunsidrata tradizzjonali minħabba li dehret l-ewwel darba wara s-sena 2000.
            
         
               (6)
            
            
               L-Artikolu 7(1)(a) tar-Regolament (UE) Nru 1151/2012 ma jesiġix li d-denominazzjoni ta' IĠP tkun tradizzjonali. Denominazzjoni tista' tkun irreġistrata bħala IĠP jekk tkun użata għall-kummerċ jew fil-lingwaġġ komuni, u biss fil-lingwi li jkunu ġew użati storikament biex jiddeskrivu prodott speċifiku fiż-żona ġeografika ddefinita. B'konsegwenza ta' dan, billi ntwera li l-isem “Focaccia di Recco col formaggio” jintuża fil-kummerċ u fil-lingwaġġ komuni fiż-żona ġeografika ddefinita, ir-reġistrazzjoni bħala IĠP tikkonforma mar-Regolament (UE) Nru 1151/2012.
            
         
               (7)
            
            
               Id-denominazzjoni “Focaccia al formaggio di Recco”, ma tistax tintuża għall-prodotti li ma jikkonformawx mal-ispeċifikazzjoni stabbilita għall-prodott irreġistrat bid-denominazzjoni “Focaccia di Recco col formaggio”.
            
         
               (8)
            
            
               Min-naħa tagħhom, l-opponenti użaw ukoll l-Artikolu 10(1)(c) tar-Regolament (UE) Nru 1151/2012 bħala raġuni għal oppożizzjoni: ir-reġistrazzjoni tal-isem propost thedded l-eżistenza ta' isem li jkun kompletament jew parzjalment identiku jew ta' trademark jew l-eżistenza ta' prodotti li jkunu legalment fis-suq għal mill-inqas ħames snin qabel id-data tal-pubblikazzjoni prevista fil-punt (a) tal-Artikolu 50(2) ta' dak ir-Regolament. Il-projbizzjoni ta' tisjir minn qabel, ta' ffriżar qawwi u ta' tekniki oħra ta' preservazzjoni prevista fl-ispeċifikazzjoni u kif ddikjarata fil-punt 3.6 tad-Dokument Uniku żżomm lill-partijiet opponenti milli jimportaw jew jikkummerċjalizzaw il-“Focaccia di Recco col formaggio” iffriżata.
            
         
               (9)
            
            
               Minkejja dan, l-eżistenza tal-prodott iffriżat bid-denominazzjoni “Focaccia al formaggio di Recco” tista tiġi pperikolata unikament mill-ispeċifikazzjoni proposta għall-“Focaccia di Recco col formaggio”, li tipprojbixxi t-tisjir minn qabel, l-iffriżar qawwi u tekniki ta' preservazzjoni oħra. Billi dawn il-proċessi pprojbiti fl-ispeċifikazzjoni għad-denominazzjoni proposta jaqgħu fi ħdan il-prerogattivi tal-grupp applikant u l-kontenut tal-ispeċifikazzjoni jikkonforma mal-Artikolu 7(1) tar-Regolament (UE) Nru 1151/2012, il-preġudizzju preżunt dwar il-prodotti eżistenti ma jistax iwaqqaf ir-reġistrazzjoni tal-isem.
            
         
               (10)
            
            
               Barra minn hekk, bid-Digriet tat-13 ta' Frar 2012 tal-“Ministero delle Politiche Agricole e Forestali”, il-gvern Taljan approva l-protezzjoni nazzjonali tranżitorja tad-denominazzjoni “Focaccia di Recco col formaggio”. Fl-Italja, din id-denominazzjoni tista' tiġi użata biss għal prodott magħmul skont l-ispeċifikazzjoni fl-applikazzjoni għar-reġistrazzjoni tad-denominazzjoni “Focaccia di Recco col Formaggio” mibgħuta lill-Kummissjoni. Skont dan il-kuntest, ikun inkomprensibbli li wieħed jattribwixxi perjodu tranżitorju lill-partijiet opponenti li jimportaw il-prodott u li huma stabbiliti fil-Portugall u fir-Renju Unit. Fi kwalunkwe każ, il-marki kummerċjali rreġistrati jew akkwistati permezz tal-użu b'rieda tajba fit-territorju tal-Unjoni qabel ma d-data ta' applikazzjoni għall-protezzjoni tal-isem “Focaccia di Recco col formaggio” tkun ġiet sottomessa lill-Kummissjoni, jistgħu' jkomplu jintużaw u jiġġeddu irrispettivament mill-isem li qed jiġi rreġistrat.
            
         
               (11)
            
            
               Il-partijiet opponenti ppruvaw ukoll jargumentaw li l-ispeċifikazzjoni qed tikser l-istandards tal-iġene alimentari fir-rigward tal-preservazzjoni tal-ikel. Il-projbizzjoni tat-tisjir minn qabel, l-iffriżar qawwi, l-iffriżar jew ir-rikors għal tekniki oħra ta' preservazzjoni jistgħu jippreġudikaw il-preservazzjoni u għalhekk is-sikurezza alimentari tal-prodott. Barra minn hekk, l-ispeċifikazzjoni hija allegata li fiha regoli sproporzjonati u illeġittimi bil-mira li jiddeterminaw l-istadji li jsegwu l-produzzjoni tal-prodott, sar-regolazzjoni tal-modi ta' konsum tal-prodott wara li jinbigħ. Fir-realtà, l-ispeċifikazzjoni ma fihiex dispożizzjonijiet kuntrarji għall-istandards tal-iġjene. Huwa sempliċement il-każ li jekk għandhom jintużaw dawn il-proċessi ta' preservazzjoni pprojbiti, il-prodotti ma jistgħux jinbigħu taħt id-denominazzjoni irreġistrata. L-ispeċifikazzjoni hija fi kwalunkwe każ subordinata għal-leġiżlazzjoni ġenerali tal-Unjoni. Fir-rigward tan-natura u tal-għanijiet tar-regoli fl-ispeċifikazzjoni, dawn sempliċement jistabbilixxu l-karatteristiċi li l-prodotti bid-denominazzjoni ta' “Focaccia di Recco col formaggio” jridu jkollhom meta jiġu offruti għall-konsum, li jikkonċernaw speċifikament il-mod kif jiġi prodott il-prodott b'dik id-denominazzjoni u li bl-ebda mod ma jaffettwaw il-kundizzjonijiet ta' konsum mindu jinbigħ il-prodott.
            
         
               (12)
            
            
               Il-partijiet opponenti jiddikjaraw ukoll li l-projbizzjoni ta' kwalunkwe forma ta' preservazzjoni tirrestrinġi b'mod inġustifikabbli ċ-ċirkolazzjoni libera ta' oġġett prodott b'mod legali permezz ta' regola li mhija marbuta bl-ebda mod mal-protezzjoni tiegħu. Fil-fatt, il-prodott jista' jiġi ċċirkolat, anke jekk ma jintużax isem il-prodott jekk dan ma jkunx konformi mal-ispeċifikazzjoni. Din il-konsegwenza hija ġġustifikata bl-għan tar-Regolament (UE) Nru 1151/2012, li jipproteġi l-ismijiet tal-indikazzjonijiet ġeografiċi rreġistrati.
            
         
               (13)
            
            
               Għalhekk, fid-dawl ta' dan ta' hawn fuq, id-denominazzjoni “Focaccia di Recco col formaggio” għandha tiddaħħal fir-reġistru ta' denominazzjonijiet tal-oriġini protetta u tal-indikazzjonijiet ġeografiċi protetti.
            
         
               (14)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat ta' Ġestjoni dwar il-Kwalità tal-prodotti agrikoli,
            
         ADOTTAT DAN IR-REGOLAMENT:
   Artikolu 1
   Id-denominazzjoni “Focaccia di Recco col formaggio” (IĠP) hija rreġistrata.
   Id-denominazzjoni msemmija fl-ewwel paragrafu tidentifika prodott tal-Klassi 2.3. Ħobż, għaġina, kejkijiet, ħelu, gallettini u prodotti oħra tal-furnara tal-Anness XI tar-Regolament ta' Implimentazzjoni tal-Kummissjoni (UE) Nru 668/2014 (3).
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta' Jannar 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 14.12.2012, p. 1.
   
      (2)  ĠU C 155, 1.6.2013, p. 13.
   
      (3)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).